text: Superligaens forår begyndte med vestjysk sejr i lokalopgør
  18 februar 2017 kl. 06.25
  Så ruller bolden igen. Første runde efter vinterpausen bød fredag aften på lokalopgør i Esbjerg. Hjemmeholdet slog Sønderjyske med 3-0.
  Det er som når køerne lukkes ud på græs igen. Måneders venten er overstået. Superligaen er i gang igen!
  Fredag aften blev de to første opgør spillet. Først på aftenen vandt Lyngby 1-0 over FC Nordsjælland, og et par timer senere tørnede Esbjerg fB og Sønderjyske sammen på Blue Water Arena i Esbjerg.
  Der er altid mange ubesvarede spørgsmål efter vinterpausen, og der stillede både flere nye spillere og ny cheftræner til start. Så spørgsmålet var, hvem der kom bedst i gang med anden halvdel af sæsonen.
  Kampen slutter med en skøn 3-0-sejr #EfBSJE #EfBdk #liveefb
  At dømme ud fra resultatet, så har Esbjerg haft mest gavn af pausen i Superligaen. Efter en målløs første halvleg, så skulle der kun gå ni minutter af anden halvleg, før vestjyderne bragte sig i front. 1-0 på mål af svenske Robin Söder.
  Sønderjyske pressede på, men en velspillende Jeppe Højbjerg stod flere gange i vejen i EfB-målet.
  Mod slutningen af halvlegen lukkede og slukkede Esbjerg kampen på få minutter. I det 81. minut sendte australske Awer Mabil bolden i nettet til 2-0-føring til hjemmeholdet, og kun fem minutter senere gjorde græske Konstantinos Tsimikas det til 3-0. Kampens resultat.
  Resten af kampene i 22. runde spilles fra lørdag til og med mandag. Inden disse kampe ligger Esbjerg nummer 12, mens Sønderjyske lige præcis holder sig inden for den vigtige top-6, der efter grundspillets 26. spillerunde giver adgang til mesterskabsspillet i Superligaens nye slutspil.
  
  